SKRIFTLIG FORESPØRGSEL E-0992/00

af Wolfgang Kreissl-Dörfler (PSE) til Kommissionen

(31. marts 2000)

Om: Udviklingsprojektet Pôles de Développement Rural (PPDR) i Cameroun, som er gennemført af GD VIII

Kommissionen bedes tage stilling til nedenstående punkter i forbindelse med projektet Pôles de Développement Rural:

1. Er der planer om at fortsætte projektet?

2. Vil målsætningerne og retningslinjerne for PPDR i bekræftende fald blive ændret?

Det firma, der har fået overdraget evalueringen af projektet (GOPA Consultants, Bad Homburg), forelagde den 5. maj 1999 resultaterne af sin endelige undersøgelse, som indeholdt forslag til forbedringer. Der blev kraftigt opfordret til en utvetydig tilbagevenden til den oprindelige kerneopgave i forbindelse med projektet, nemlig adfærdsændring med henblik på at styrke lokalbefolkningens evne til selvorganisering. Endvidere blev der opregnet en række foranstaltninger og resultater, der ville være nyttige med henblik på opfyldelse af målsætningerne, herunder foranstaltninger såsom stærkere hensyntagen til de lokale vilkår, samt modtagernes evne til og mulighed for at optage bistanden. Det blev desuden anbefalet at støtte og styrke udvalgte deltagere.

Kunne Kommissionen tage stilling til konsulentfirmaets forslag til forbedringer og oplyse,

- hvad der i almindelighed sker med evalueringsrapporterne, hvem der har adgang til rapporterne, og hvordan man får adgang til rapporterne,

- hvad der i særdeleshed er sket med rapporten vedrørende PPDR, og

- om der vil blive taget hensyn til de foreslåede foranstaltninger til forbedringer i forbindelse med en fortsættelse af projektet?

Hvordan vil Kommissionen i bekræftende fald udforme samarbejdet med de lokale ngo'er?

Svar afgivet på Kommissionens vegne af Poul Nielson

(19. maj 2000)

Projektet pôles de développement rural (PPDR) startede i 1991 i området Bafut og i slutningen af 1992 i områderne Sa'a, Ntui og Sangmélina (finansieringsaftale inden for rammerne af 3. Lomé-konvention, 6. Europæiske Udviklingsfond (EUF), på et beløb af i alt 10,3 mio. EUR). Interventionens globale indfaldsvinkel består i at lægge vægt på at styrke befolkningens kapacitet til at styre deres egen udvikling med henblik på at forbedre deres levevilkår og miljø. I de tre projektområder i Sa'a, Ntui og Sangmélina blev der i 1997/1998 iværksat en mellemfase i perioden mellem projektet og den anden fase, der skal programmeres over fire år. I mellemfasen er der blevet lagt særlig vægt på levedygtigheden og forvaltningen af landbrugsprojekter og socioøkonomiske infrastrukturer.

Kommissionen og den nationale anvisningsberettigede for EUF gennemførte efter fælles aftale en midtvejsevaluering i 1995 samt en evaluering i november 1998 efter afslutningen af mellemfasen 1997/1998. Det fremgik heraf, at projektet havde haft positive virkninger for befolkningen, idet princippet om medinddragelse havde bidraget til at få støttemodtagerne til at varetage deres egne mikroprojekter. Det blev dog konstateret, at der skulle gøres en yderligere indsats for at opnå en tilfredsstillende medinddragelse og for at styrke befolkningens kapacitet til at optage bistanden.

På grundlag af resultaterne af evalueringerne, som blev foretaget af uafhængige firmaer, er der især blevet lagt vægt på levedygtigheden og forvaltningen af landbrugsprojekter og socioøkonomiske infrastrukturer. Projektforanstaltningerne er planlagt og fulgt op inden for rammerne af to underprogrammer, der omfatter konsolidering og nye foranstaltninger. Det nye program forventes iværksat i løbet af første halvår af 2000.

De evalueringsrapporter, der finansieres af EUF (og ikke af Fællesskabets egne indtægter), tilhører den bistandsmodtagende regering. Kommissionen er dog på sin side i færd med at stille evalueringerne til disposition ved at offentliggøre de endelige udgaver på den Europa-site, der er oprettet af Den Fælles Tjeneste for Eksterne Forbindelser (SCR) (http://europa.eu.int/comm/scr/evaluation/index.htm). Rapporten

om PPDR foreligger endnu kun i foreløbig udgave og er til disposition i papirudgave i Kommissionens delegation i Yaoundé. I den nye programudformning er der taget hensyn til de forbedringer, GOPA har foreslået, i det omfang disse anbefalinger anses for at være relevante og er afpasset efter den specifikke kontekst og finansieringssituationen for den nye projektfase.

Reglerne for samarbejdet med de ikke-statslige organisationer (NGO) er fastlagt i Lomé-konventionens artikel 252 til 257 (mikroprojekter) og artikel 251a til 251e (decentralt samarbejde), som fastsætter målene og gennemførelsesbestemmelserne. Kommissionen har i øvrigt offentliggjort en informationsnote om decentralt samarbejde, som gælder for alle programmer for decentralt samarbejde.